## La Generalitat incrementa un 49 % el finançament del contracte programa de servicis socials de Paterna per a 2025

*** El nou acord preveu una dotació total d’1.074.654 euros, enfront dels 719.234 euros destinats en 2024
* Susana Camarero destaca la licitació del contracte de gestió de la residència de Paterna, amb un increment del 57,6 % del pressupost**

La Vicepresidència Primera i Conselleria de Servicis Socials, Igualtat i Vivenda ha previst un increment global del 49,4 % en el finançament del contracte programa 2025-2028 per a l’Ajuntament de Paterna. Este reforç pressupostari permetrà consolidar i ampliar els servicis socials que es presten a la ciutadania en el municipi.

Així ho ha explicat la vicepresidenta i consellera de Servicis Socials, Igualtat i Vivenda, Susana Camarero, en la reunió mantinguda amb l’alcalde de Paterna, Juan Antonio Sagredo, en la qual també han participat la secretària autonòmica d’Infraestructures Sociosanitàries, Elena Albalat, i la tinenta d’alcalde del municipi, Eva Pérez.

Durant la trobada, la vicepresidenta ha explicat que el nou contracte programa preveu una dotació total d’1.074.654 euros per a l’exercici 2025, enfront dels 719.234 euros destinats en 2024. “Este augment suposa un salt qualitatiu en la capacitat d’atenció del Sistema Públic Valencià de Servicis Socials en un dels municipis més poblats de l’àrea metropolitana de València”, ha subratllat.

Camarero, a més, ha recordat que el Consell ha autoritzat la contractació de la gestió integral de la residència pública de Paterna, el contracte de la qual estava caducat des de 2018 i actualitzar-lo és “necessari per a garantir la continuïtat en la prestació d’un servici essencial per a l’atenció de persones majors dependents”.

Este nou contracte, ha indicat, permetrà augmentar un 57,6 % el pressupost destinat a este centre, que passarà d’una inversió de 2.385.523 euros a 3.760.539 euros. “Es tracta -ha destacat- d’inversió social crucial en el marc de la recuperació d’esta localitat afectada per la dana”.

La vicepresidenta també ha explicat les novetats que s’introduïxen en el municipi des del seu àmbit de gestió. En concret, ha destacat l’augment de la inversió destinada al servici d’ajuda a domicili (SAD) per a persones en situació de dependència, que multiplica per més de tres la seua inversió i passa de 90.000 a 300.000 euros, la qual cosa suposa un creixement d’un 233 %.

Així mateix, ha assenyalat que el municipi comptarà amb el programa Itineraris d’Inclusió Social, amb un finançament específic de 183.130 euros, i, a més, s’incrementa un 12,2 % el pressupost per a l’Equip Específic d’Infància i Adolescència (EEIIA) que arriba als 235.550 euros dirigits a reforçar l’atenció especialitzada.

També s’ajusten els recursos destinats al servici d’atenció a persones amb malaltia mental crònica, adaptant-los a l’ús efectiu realitzat pel consistori en 2024.

Altres temes abordats en la reunió has sigut la situació dels recursos sociosanitaris actuals en el municipi i la creació d’altres nous, com ara la futura residència, centre de dia i centre de discapacitat, en els quals les dos administracions han assumit el compromís de treballar conjuntament per a posar-los en marxa.

Per la seua banda, l’alcalde de Paterna ha recalcat que “des de l’Ajuntament continuem enfortint la cooperació amb la resta d’institucions per a avançar en projectes que milloren la qualitat de vida dels nostres veïns”. “Este és el moment de la política en majúscules amb un objectiu clar de continuar fent del nostre municipi una ciutat pròspera, atractiva i plena de possibilitats”, ha asseverat Sagredo.

Fecha: 11/07/2025